**Irodalmi anyagok az A4 évfolyam számára**

**Nyelvtörők**

1. Lakatos lakatolt a lakatozott lakaton.
2. Nem lehet a Márta másé, mert a Márta már Tamásé.
3. Akkor jó a jó hajó, ha jó a jó hajó hajóvitorlája.
4. Ez a buksza büszke buksza.
5. Átrakták raklapra.
6. Két kék pap két képet kap.
7. Te tetted-e e tettetett tettet, te tettetett tettek tettese, te!
8. Már volt vagy ősz szinte, mikor egy ősz inte, mert ő szinte őszinte.
9. Kerekes Kelemen kerekíti kerekre.
10. Luxus Moszkvics zsebslusszkulcs.
11. A vonaton egy őrült, mellette egy őr ült, örült az őrült, hogy mellette egy őr ült.
12. Gyere Gyuri Győrbe, győri gyufagyárba, gyufát gyújtogatni.
13. Osztrák ostyát osztanak Oszlóban.
14. És sepsiszentgyörgyi szájsebész asszisztensre sincs szükségem!
15. A szecsuáni síncsiszoló sínt csiszol Szecsuánban.
16. Nappal a lapp pap a lapp paplak nappalijában pipál.
17. Kilenc öles köleskazal.
18. Talán platán? Netalán palánta? Netalántán platánpalánta?
19. Add meg magad, vagy megvagy, vadmeggymag-hadnagy!
20. Tejtartó tartó autóajtó.
21. Piros csíkos cinkcsészében cukros csibecomb.
22. Rájár a rájára a rúd: rút arája jó pár órája vár rája.
23. Fekete bikapata kopog a pepita patikaköveken.
24. Új kút körül izeg-mozog, fireg-forog, tipeg-topog törpe, tarka török tyúk.
25. Két kék kőkút körül ireg-forog törpe tarka kurta farkú török tyúk.
26. Sikkes sárga sálában a suta kis sün a suliba siet.
27. Adj egy falat falat, mondta a falat faló fa ló.
28. Jobb egy lúdnyak két tyúknyaknál.
29. Bent sincs kuncsaft, künn sincs kuncsaft. Boltban pang, csőd csüng, koccintsunk csak!
30. Csalitban csicsergés, csattogás,

csörgedező csermely-csobogás.

Csonka cserfán csúf csóka cserreg,

Cserkészfiúk csapata cseveg.

Csokrot csinálunk csillagvirágból,

Csípéseket csalunk csalárd csalánból,

Csiga csöndben csúszik csicsóka csúcsára,

Csipkés cserlevélen cserebogár csápja.

**József Attila: CSIGABIGA**

Napos mohán  
melegszik a  
botszemü kis  
csigabiga;  
korán kibújt  
s most vár, pihen,   
fél és örül,   
mint a szivem,   
nem tudva: itt  
van-e a tél  
vagy új tavaszt  
hoz már a szél;  
nem tudja még,   
mi a világ:  
ibolya? vagy  
csak hóvirág?

**Időmértékes verselés**

*pici*(◡◡) – pyrrichius

*kávé* (– –) – spondeus

*kiált* (◡–) – jambus

*bácsi* (–◡) – trocheus

*kicsi lány* (◡◡–) – anapesztus

*lágy fagyi* (–◡◡) – daktilus

*kikötőben* (◡◡ – –) – ionicus a minore

*bálványai* (– – ◡◡) – ionicus a maiore

*Mónika show* (–◡◡–) – choriambus

**Weöres Sándor: A TÜNDÉR**

Bóbita Bóbita táncol,  
körben az angyalok ülnek,  
béka-hadak fuvoláznak,  
sáska-hadak hegedülnek.

Bóbita Bóbita játszik,  
szárnyat igéz a malacra,  
ráül, igér neki csókot,  
röpteti és kikacagja.

Bóbita Bóbita épít,  
hajnali köd-fal a vára,  
termeiben sok a vendég,  
törpe-király fia-lánya.

Bóbita Bóbita álmos,  
elpihen õszi levélen,  
két csiga õrzi az álmát,  
szunnyad az ág sürüjében.

**Hillai László: Élet erdőn, réten**

Hajnali erdő,

szép kikelet jő

erdei tisztás

árnya tövén.

Fényes a nap már,

nyílik a kaptár,

szállnak a lepkék,

ébred a rét.

Sárgarigó úgy

élvezi hangját,

szép a szabadság

fák tetején.

Kedves e dallam,

válaszol is rá

kórusi karban

két pipitér.

Rét takaróját,

tarka virágját,

illatok árját

hozza a szél.

Víg örömében

szálldos a méh is,

tarka mezőben,

rét közepén.

Lásd a királyát

réti világnak,

lépdel a gólyánk,

néz szanaszét.

Sárga bozótnál

bújnak a békák,

félik a gólyát,

éltük a tét.

***Nógrádi Gábor:***

**Hogyan neveljük szüleinket?**

Sajnos a szülők nevelése nem olyan egyszerű, mint a kutyáké, a macskáké, vagy a csótányoké. Tizenöt-húsz évig is eltarthat, amíg őseinkkel megértetjük, hogy nem ők nevelnek minket, hanem mi őket.

Egy fókát például egy év alatt meg lehet tanítani arra, hogy labdát táncoltasson az orrán. Egy anya azonban évekig tartó könyörgéssel sem idomítható arra, hogy a főzelékek helyett mindig rántott húst készítsen újburgonyával.

Az apa nevű élőlénnyel sem könnyebb a helyzet. Rossz szokásairól, miszerint naponta képes megkérdezni, hogy: na, mi volt az iskolában? - a legrosszabb érdemjegyek és intők folyamatos szállításával sem lehet leszoktatni.

Számtalan apró cselt és tudományosan kipróbált fogást sorolhatnánk fel, amelyek többé-kevésbé sikert hozhatnak a szülők nevelésében. (Erről majd egy külön könyvet írok egyszer.) Most a sikeres módszerek közül csak egyet említek, amellyel általában azonnali és biztos hatást válthatunk ki. Ez pedig az úgynevezett „szeretlek-technika”.

Nézzünk néhány példát:

1. Szülőanyánk óriási patáliát csap, mert nem mosogattunk el, bár megígértük. Ilyenkor nedvedző szemekkel a szemébe nézünk és tekintetünk sugarából az olvasható ki, hogy Szeretlek Anyu! A hatás holtbiztos.
2. Megnevelt anyánk némán levegő után kapkod és elmosogat helyettünk.
3. Apánk dühösen rángatja lefelé a nadrágszíját, mert osztályfőnöki intőt kaptunk. Persze nem mi voltunk a hibásak. Az a hülye Csaba ütött vissza, de ezt úgysem magyarázhatnánk el az ősünknek. Sokkal jobb, ha mélyen a szemébe nézünk, és pillantásunk azt mondja: Mielőtt agyonversz, tudnod kell, hogy szerettelek. Nevelési alanyunk szája ilyenkor tátva marad, zavartan babrál a szíjjal, mintha csak vetkőzni kezdett volna, és egy órán belül felemeli a zsebpénzünket.
4. A szülők nevelése nagy figyelmet és sok munkát igényel, de megéri a befektetett energiát. A gondosan nevelt szülő kevesebbet kiabál, sokat mosolyog, tovább él, és csak ritkán harap.

**Megzenésítésre:**

**Darázs Endre: Csupa sár**

Most az utca

Csupa sár, csupa sár,

Sári néni

kiabál, kiabál.

,,Hallottad-e,

Te macska, te macska,

Vigyázzál

A talpadra, talpadra!"

Ám a macska,

Hiába, hiába:

beugrott a

szobába, szobába.

Sári néni

Kiabál, kiabál:

,,Juj, a szobám

Csupa sár, csupa sár!"

**Tamkó Sirató Károly: Országjárás**

Elindultunk

Balátára malátáért,

Galántára palántáért,

Rabirázra paprikáért,

Soroksárra salátáért,

Macsoládra kocsonyáért,

Kocsonyádra mazsoláért,

Cserenyésre cseresznyéért,

Szerencs-érre szerencséért,

Pécelre mézért

Mézeskútra pénzért.

Jöttünk-mentünk

Nagylaposon – hegyesen,

Homoródon – begyesen,

Hétrongyoson – feszesen,

Lassú-réten – sebesen.

**Hangsúlygyakorlatok - Montágh Imre Tiszta beszéd c. könyvéből**

Kimegyek az udvarra, járok egyet. – Nem bírok bent maradni!

Ma tűrhető az idő – Jaj, de szörnyű pocsék idő volt a múltkor!

Szeretem a magyar irodalmat – A demagógiát is, a giccset is utálom!

Régen voltam színházban – De jó volna tehetségesnek lenni!

József Attila nagy költő – Mit szenvedett a drága József Attila!

Iskolába nem szívesen járok – Néhány órát nagyon szeretek!

Sokat kell még nekem tanulnom – Te, én jóformán semmit sem tudok!

Szeretem a gyerekeket – Te, olyan hülye felnőttek vannak, hogy megáll az eszem!